Pia Olsen Dyhr (SF), 2009-05-07:
Landbrug, natur og miljø skal ses i sammenhæng.
Vores forslag om frivillig modulation af landbrugsstøtten skal ses helt i forlængelse af vores ønske om at se tingene i en større sammenhæng.
Her har vi jo netop muligheden for at tage midlerne fra den nuværende direkte og meget traditionelle landbrugsstøtte og bruge dem til en fremsynet landbrugspolitik, der inddrager natur og miljø.
Jeg stiller mig lidt undrende over regeringens manglende ønske om at benytte sig af den her mulighed.
Den ligger jo lige til højrebenet.
Hvis man mener det alvorligt med grønt vækst, man også villig til at benytte sig af den her mulighed.
Det er jo reel grøn vækst at tage 10 pct. af den traditionelle landbrugsstøtte og bruge den der, hvor det gavner allermest, både når det drejer sig om arbejdspladser, natur og miljø, nemlig ved at målrettet den til den sektor, som er mindre intensive end den nuværende landbrugsindustri.
Danmark modtager i dag i omegnen af 7,5 mia. kr. årligt i direkte landbrugsstøtte.
Det kræver ikke en medfinansiering af staten, hvilket vil sige: Ingen udgift for staten Danmark, men ren gevinst for vores fælles natur og miljø.
Midlerne kan bl.a. bruges til støtte til særlige programmer for landmænd, herunder som bidrag til særlige typer landbrug, der er vigtige for beskyttelsen af miljøet, eller til forbedring af kvaliteten og markedsføringen af landbrugsprodukter.
De kan også bruges på arealer, hvor det skal gennemføres restruktureringer og/eller udviklingsprogrammer for at undgå opgivelse af arealer og/eller for at håndtere særlige ulemper for landmænd i de her områder - for at nævne nogle af de elementer, man netop har mulighed for at bruge pengene til.
Fødevareministeren har tidligere udtalt, at hun vil sige ja til en total hjemtagning af den her mulighed.
Nu trækker hun så i land.
Altså endnu en gang høj cigarføring for efterfølgende at falde ned til jorden og tage ordene i sig.
Det er virkelig besynderligt.
Man kan sige et, men gør noget andet.
Men det er bestemt ikke første gang, man har gjort det under den her regering.
Deadline for at meddele Kommissionen, om vi ønsker at benytte os af muligheden, er august 2009.
Derfor har vi fremsat forslaget.
Det tager noget tid, inden det når ned i Folketingssalen, og derfor er det tilfældigt på dagsordenen lige præcis nu, hvor vi er gået i gang med forhandlingerne om »Grøn Vækst«.
Vi overvejede faktisk kort slet ikke at fremsætte forslaget, fordi ministeren igen og igen offentligt har sagt, at det skulle hun nok gøre.
Vi i SF vil gøre alt for at tænke landbrug, miljø og natur sammen.
Det er også det, vi vil med det her forslag.
Det bliver sagt, at landbruget er under pres.
Det er det i øjeblikket.
Der er ingen tvivl om, at jordpriserne skaber et pres på landbruget, men sidste år så det jo helt anderledes ud.
Så situationen går op og ned for landbruget, og det er vigtigt at huske på, når vi diskuterer de her ting og snakker om den langsigtede planlægning.
Derfor er jeg også lidt glad for, at Dansk Folkepartis og egentlig også Venstres ordfører var åbne for, at det her kunne være en mulighed i fremtiden.
Det vil sige, at det ikke var en total lukkede dør med hensyn til at tænke visionært på langt sigt.
Jeg er ked af, at ministeren benytter det her som en mulighed for at sige, at hele oppositionen ikke vil være med i forhandlingerne om »Grøn Vækst«.
Det er ikke det, det her handler om.
Vi vil gerne være med til at skabe grøn vækst i Danmark.
Vi vil gerne tage initiativer i den rigtige retning for at understøtte, at landbrug, miljø og natur tænkes sammen.
Det er derfor,
vi har fremsat det her forslag.
Lad os nu se, om vi ikke i de kommende uger finder en fælles vej, for det er jeg faktisk sikker på at vi kan, også når det gælder det her.